Diari Oficial de la Generalitat Valenciana


Sumari del DOGV 3132, del 28-11-1997 (1997/11659)

ORDRE de 18 de novembre de 1997, de la Conselleria d'Agricultura, Pesca i Alimentació, per la qual s'aprova el nou text del Reglament de la Denominació d'Origen Utiel-Requena i el Consell Regulador.
------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/11/18/(1)/dof/vci/html**

### Dades del document

Número de DOGV
:   3132

Data del DOGV
:   28-11-1997

Secció del DOGV
:   DISPOSICIONS GENERALS

Número del document
:   1997/11633


Data del document
:   18-11-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

3923 ORDRE de 18 de novembre de 1997, de la Conselleria d'Agricultura, Pesca i Alimentació, per la qual s'aprova el nou text del Reglament de la Denominació d'Origen Utiel-Requena i el Consell Regulador. [97/Q11841]
  
La norma que regula la denominació d'origen Utiel-Requena és l'Ordre de 22 de setembre de 1986, de la Conselleria d'Agricultura i Pesca, modificada i ampliada en diferents ocasions, l'última segons l'Ordre de 6 d'octubre de 1995, de la Conselleria d'Agricultura i Medi Ambient, ratificada pel Ministeri d'Agricultura, Pesca i Alimentació mitjançant l'Ordre de 26 de desembre de 1995.
  
Per mitjà de l'Ordre de 12 d'abril de 1996, de la Conselleria d'Agricultura i Medi Ambient, es va aprovar el corresponent Text Refós d'aquesta denominació, no ratificat encara pel Ministeri d'Agricultura, Pesca i Alimentació.
  
Diversos aspectes, com ara el reg de la vinya, el règim d'embotellament, l'adequació del règim sancionador amb la legislació autonòmica en aquesta matèria, varietats, vins especials i, en general, l'harmonització de les disposicions autonòmiques, nacionals i comunitàries, etcètera, juntament amb altres qüestions formals, fan que siga aconsellable la publicació actualitzada del reglament esmentat.
  
Pel que s'ha exposat, d'acord amb el que es disposa en el Reglament (CEE) 823/87, del Consell, de 16 de març de 1987, pel qual s'estableixen disposicions específiques referents als vins de qualitat produïts a determinades regions, com també en l'Estatut del Vi, la Vinya i els Alcohols, aprovat per mitjà de la Llei 25/1970, de 2 de desembre; a proposta del Consell Regulador de la Denominació d'Origen Utiel-Requena, i en l'exercici de les competències que em confereix la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Article únic
  
S'aprova el nou Reglament de la Denominació d'Origen Utiel-Requena i el Consell Regulador, que es publica com a annex a aquesta ordre.
  
Disposició derogatòria
  
Queda derogada l'Ordre de 12 d'abril de 1996, de la Conselleria d'Agricultura i Medi Ambient.
  
Disposicions finals
  
Primera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Aquesta ordre es notificarà al Ministeri d'Agricultura, Pesca i Alimentació, perquè en prenga coneixement i la ratifique posteriorment.
  
València, 18 de novembre de de 1997
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX
  
CAPÍTOL I
  
Generalitats
  
Article 1
  
D'acord amb el que es disposa en la Llei 25/1970, de 2 de desembre, Estatut de la Vinya, del Vi i dels Alcohols, en el seu reglament aprovat mitjançant el Decret 835/1972, de 23 de març, i en la normativa de la Unió Europea, queden protegits per mitjà de la denominació d'origen Utiel-Requena els vins que posseïsquen les característiques definides en aquest reglament i que hagen complit en la producció, l'elaboració i la maduració els requisits exigits en aquest reglament i en la legislació vigent.
  
Article 2
  
1. La protecció atorgada per aquesta denominació d'origen serà l'establida en l'article 81 de la Llei 25/1970, de 2 de desembre, i en la resta de la legislació aplicable, i s'estén a l'expressió Utiel-Requena i a tots els noms de les subzones, comarques, termes municipals, localitats i llogarets que formen part de les zones de producció i maduració.
  
2. Amb caràcter general, queda prohibida la utilització en altres vins de noms, marques, termes, expressions i signes que, per similitud fonètica o gràfica amb els protegits per la denominació d'origen, puguen induir a la confusió amb els que són objecte d'aquesta reglamentació, fins i tot en el cas que vagen precedits dels termes "tipus", "estil", "cep", "embotellat a ... ", "amb celler a ... " o uns altres d'anàlegs.
  
Article 3
  
La defensa de la denominació d'origen, l'aplicació del reglament, la vigilància del compliment d'aquest i el foment i control de la qualitat dels vins emparats s'encomanen al Consell Regulador de la Denominació d'Origen Utiel-Requena, a la Conselleria d'Agricultura, Pesca i Alimentació de la Generalitat Valenciana, i al Ministeri d'Agricultura, Pesca i Alimentació, en l'àmbit de les seues competències.
  
CAPÍTOL II
  
De la producció
  
Article 4
  
1. La zona de producció dels vins emparats per la denominació d'origen Utiel-Requena està constituïda pels terrenys ubicats als termes municipals d'Utiel, Requena, Caudete de las Fuentes, Venta del Moro, Villargordo del Cabriel, Fuenterrobles, Camporrobles, Sinarcas i Siete Aguas, tots de la província de València, que el Consell Regulador considere aptes per a la producció de raïm de les varietats que s'indiquen en l'article 5, amb la qualitat necessària per produir vins de les característiques específiques dels protegits per la denominació.
  
2. El Consell Regulador realitzarà la qualificació dels terrenys, a l'efecte de la inclusió a la zona de producció, els quals hauran de quedar delimitats en els plànols del Registre Vitícola.
  
3. El Consell Regulador podrà sol·licitar a la Conselleria d'Agricultura, Pesca i Alimentació l'ampliació de la zona de producció per incloure aquelles zones adjacents de característiques edafològiques, climàtiques i varietals semblants. Aquesta ampliació es farà efectiva mitjançant l'oportuna ordre d'aquesta Conselleria.
  
Article 5
  
1. L'elaboració de vins protegits, d'acord amb la legislació de la Unió Europea, es realitzarà exclusivament amb les varietats de raïm boval, primerenca, garnatxa, cabernet sauvignon i merlot per a vins rosats i negres, i les varietats macabeu, marseguera, planta nova i chardonnay per als vins blancs i escumosos.
  
2. El Consell Regulador fomentarà les plantacions de les varietats primerenca, garnatxa, cabernet sauvignon i merlot, en negres, com també les macabeu, marseguera i chardonnay en blanques. El foment de les varietats cabernet sauvignon, merlot i chardonnay tindrà caràcter de complementarietat. Amb aquest efecte, el Consell Regulador vetlarà per la participació d'aquestes tres darreres en els vins al mínim imprescindible. Aquests límits es calculen en un màxim del 12% per a cada una, a fi de no desvirtuar els trets característics dels vins propis de la denominació d'origen.
  
3. El Consell Regulador realitzarà els controls necessaris a fi que les plantacions de varietats blanques no superen en cap moment el 15% de la superfície de la vinya protegida.
  
4. Així mateix, podrà proposar a la Conselleria d'Agricultura, Pesca i Alimentació de la Generalitat Valenciana que siguen autoritzades noves varietats de les quals es comprove que, després dels assajos i experiències convenients, produeixen mostos de qualitat aptes per a l'elaboració de vins protegits per la denominació d'origen. Aquesta autorització es farà efectiva per mitjà de l'oportuna ordre d'aquesta Conselleria.
  
Article 6
  
1. Les pràctiques de conreu seran les tradicionals que tendisquen a aconseguir les millors qualitats.
  
2. La densitat de plantació serà com a mínim de 1.600 ceps per hectàrea i com a màxim de 2.500.
  
3. L'esporgada s'efectuarà en cóp o en forma plana (cordó, Guyot doble o simple, o altres), amb tres o quatre braços i brocades a dues o més gemmes vistes, depenent de les exigències de cada varietat, i sempre que no se supere la quantitat de 20 gemmes per cep.
  
4. No obstant això, el Consell Regulador podrà autoritzar l'aplicació de noves pràctiques culturals, tractaments o tasques que constituïsquen un avanç en la tècnica vitícola i es comprove que no afecten desfavorablement la qualitat del raïm o del vi produït.
  
5. S'autoritza el reg de les parcel·les inscrites, sempre que es complisquen tots els requisits que s'exigeix en aquest reglament, les disposicions del Consell Regulador i la legislació vigent que els puga afectar.
  
Article 7
  
1. La verema es farà amb la major atenció i es dedicarà exclusivament a l'elaboració de vins protegits el raïm sa amb el grau de maduresa necessari.
  
2. El Consell Regulador podrà determinar la data d'iniciació de la verema i acordar normes sobre el ritme de recol·lecció a fi que aquesta s'efectue en consonància amb la capacitat d'absorció dels cellers i també sobre el transport del raïm veremat perquè aquest s'efectue sense deterioració de la qualitat.
  
3. Els cellers inscrits col·laboraran en la vigilància del compliment de les anteriors normes.
  
Article 8
  
1. La producció màxima admesa per hectàrea per a les varietats negres serà de 75 quintars mètrics i per a varietats blanques de 80 quintars mètrics de raïm. Aquest límit podrà ser modificat en determinades campanyes pel Consell Regulador a iniciativa pròpia o a petició dels viticultors interessats, efectuada amb anterioritat a la verema, amb els assessoraments previs i les comprovacions necessàries. En cas que aquesta modificació es produïsca, no es podrà superar el 25% del límit esmentat inicialment.
  
2. El raïm procedent de parcel·les els rendiments de les quals siguen superiors al límit autoritzat no podrà ser utilitzat en l'elaboració de vins protegits per aquesta denominació. El Consell Regulador haurà de prendre les mesures de control necessàries per assegurar el compliment d'aquest precepte.
  
Article 9
  
Per a l'autorització de noves plantacions, replantacions, substitucions i reposicions de mancances a terrenys o vinyes situats a la zona de producció, serà preceptiu l'informe del Consell Regulador, que determinarà la possibilitat d'inscripció en el registre corresponent. Tenint en compte l'informe esmentat, la Conselleria d'Agricultura, Pesca i Alimentació resoldrà la petició.
  
CAPÍTOL III
  
De l'elaboració
  
Article 10
  
1. Les tècniques utilitzades en la manipulació del raïm, el most i el vi, el control de la fermentació i del procés de conservació, tendiran a obtenir productes de màxima qualitat, amb el manteniment de les característiques tradicionals dels tipus de vins emparats per la denominació d'origen.
  
2. En la producció de most se seguiran les pràctiques tradicionals aplicades amb una moderna tecnologia orientada a la millora de la qualitat dels vins.
  
3. S'aplicaran pressions adequades per a l'extracció del most o del vi i per a la separació de les brises de manera que el rendiment no siga superior a 74 litres de most o vi per cada 100 quilograms de verema. Les fraccions de most o vins, obtinguts per pressions inadequades, no podran ser destinades en cap cas a l'elaboració de vins protegits.
  
4. Per a l'elaboració del vi escumós natural s'utilitzarà el mètode tradicional.
  
5. Les instal·lacions dels cellers i els mètodes d'elaboració emprats hauran de complir els requisits del manual de qualitat que establirà el Consell Regulador.
  
Article 11
  
L'elaboració de vins emparats per la denominació d'origen Utiel-Requena es realitzarà exclusivament en cellers registrats pel Consell Regulador i enclavades a la zona de producció que s'indica en l'article 4 d'aquest reglament.
  
CAPÍTOL IV
  
De la maduració
  
Article 12
  
La zona de maduració dels vins de la denominació d'origen Utiel-Requena coincideix amb la zona de producció.
  
Article 13
  
1. Tots els vins emparats per la denominació d'origen Utiel-Requena que se sotmetran a maduració ho faran als cellers inscrits en el Registre de Cellers de Maduració, i la maduració tindrà la durada mínima que es determinarà en cada cas, en envasaments de fusta de roure, comptador a partir del mes de desembre següent al de la verema.
  
2. En cas d'utilitzar-se el sistema de maduració mixt, en roure i botella, els vins hauran de romandre durant 6 mesos com a mínim en roure, sotmesos als trascolaments oportuns.
  
3. Per a l'ús de la menció reserva, el procés de maduració o envelliment haurà d'ajustar-se a les normes següents:
  
Maduració en envasaments de roure i botella durant un període de 36 mesos com a mínim, amb una durada mínima de maduració en envasaments de roure de 12 mesos.
  
4. Per a l'ús de la menció gran reserva, la maduració serà de 24 mesos com a mínim, en envasaments de roure, seguida i complementada amb un envelliment en botella de 36 mesos, també com a mínim.
  
5. Els envasaments de fusta que s'utilitzen en aquests processos seran de roure, amb una capacitat màxima de 1.000 litres.
  
6. Siga quina siga la modalitat de maduració, la graduació alcohòlica adquirida estarà compresa entre 12.º i 13,5.º% en volum.
  
7. El Consell Regulador expedirà els certificats corresponents al temps i les condicions de maduració de reserva i gran reserva.
  
CAPÍTOL V
  
Qualificació i característiques dels vins
  
Article 14
  
1. Per poder fer ús de la denominació d'origen Utiel-Requena, tots els vins obtinguts a la zona de producció en cellers inscrits hauran de superar un procés de qualificació d'acord amb el que es disposa sobre aquesta matèria en la legislació vigent, en la qual s'estableixen disposicions específiques referents als vins de qualitat produïts a determinades regions.
  
2. El procés de qualificació s'efectuarà per partida o lot homogeni i serà realitzat pel Consell Regulador abans del mes de febrer posterior a la collita. Podrà donar lloc a: qualificació, desqualificació o emplaçament de la partida. Les normes que regulen aquest procés de qualificació contindran el procediment que cal seguir respecte de les partides qualificades i les condicions de desqualificació en la fase de producció.
  
3. Els vins qualificats hauran de mantenir les qualitats organolèptiques pròpies, especialment pel que fa a color, aroma i sabor. Si es constata cap alteració d'aquestes característiques que en menyscabe la qualitat, o que en l'elaboració o la maduració s'hagen incomplit els preceptes d'aquest reglament o de la legislació vigent, seran desqualificats pel Consell Regulador, la qual cosa implicarà la pèrdua de la denominació d'origen. Així mateix, serà desqualificat qualsevol producte obtingut de la barreja amb uns altres desqualificats prèviament.
  
4. La desqualificació dels vins podrà ser realitzada pel Consell Regulador, en qualsevol fase de l'elaboració, emmagatzematge, maduració i comercialització a l'interior de la zona de producció i, a partir de la iniciació de l'expedient de desqualificació, el vi en qüestió es conservarà en envasaments identificats i degudament retolats, sota el control del Consell Regulador que, en la resolució, determinarà la destinació del producte desqualificat, el qual no podrà en cap cas ser transferit a un altre celler inscrit.
  
Article 15
  
1. Els tipus i les característiques dels vins emparats per la Denominació d'Origen Utiel-Requena són els següents:
  
Tipus Grau alcohòlic
  
 Adquirit mínim
  
 (% volum)
  
Negres 10
  
Rosats 10
  
Negres doble pasta 10
  
Blancs 10
  
Escumosos (mètode tradicional) 11
  
D'agulla 10
  
Escumosos aromàtics 7
  
2. Els tipus i les característiques dels vins emparats per la denominació d'origen Utiel-Requena diferenciats amb la indicació superior són els següents:
  
Blancs: procedents de les varietats macabeu i chardonnay i un grau alcohòlic adquirit comprés entre 10,5 i 12% en volum.
  
Rosats: procedents de la varietat boval i un grau alcohòlic adquirit comprés entre 10,5 i 12,5% en volum.
  
Negres: procedents de les varietats primerenca i garnatxa i un grau alcohòlic adquirit comprés entre 11,5 i 13,5% en volum.
  
3. Els tipus i les característiques dels vins emparats per la denominació d'origen Utiel-Requena diferenciats amb la indicació verema inicial són els blancs, rosats i negres que, collits en els 10 primers dies de la verema, es troben nets i estabilitzats als 40 dies de la collita, presenten una graduació alcohòlica entre 10 i 11,5% en volum, i siga la seua gran joventut la causa dels seus especials atributs organolèptics, entre els quals es pot incloure un lleuger despreniment de gas carbònic.
  
4. Els vins hauran de presentar les qualitats organolèptiques, analítiques i enològiques pròpies característiques, especialment quant a color, aroma i sabor. Els que, segons el parer del Consell Regulador, no posseïsquen aquestes característiques, no podran ser emparats per la denominació d'origen Utiel-Requena, i seran desqualificats en la forma que es preceptua en l'article 14.
  
5. Podran utilitzar-se els noms de les varietats de raïm quan els vins hagen estat elaborats amb una proporció mínima del 85% de raïm de la corresponent varietat.
  
CAPÍTOL VI
  
Registres
  
Article 16
  
1. El Consell Regulador durà els registres següents:
  
a) Registre de Vinyes.
  
b) Registre de Cellers d'Elaboració.
  
c) Registre de Cellers d'Emmagatzematge.
  
d) Registre de Cellers de Maduració.
  
e) Registre d'Embotelladors.
  
2. Les peticions d'inscripció s'adreçaran al Consell Regulador, amb l'acompanyament de les dades, els documents i els comprovants que en cada cas es requerisquen en les disposicions i normes vigents, en els impresos que disposarà el Consell Regulador.
  
3. El Consell Regulador denegarà les inscripcions que no s'ajusten als preceptes del reglament o als acords presos pel Consell sobre condicions complementàries de caràcter tècnic que hagen de posseir les vinyes i els cellers.
  
4. La inscripció en aquests registres no eximeix els interessats de l'obligació d'inscriure's en aquells registres que, amb caràcter general, estiguen establits i, especialment, en el Registre Vitícola, en el d'Indústries Agràries i Alimentàries i en el d'Embotelladors i Envasadors, si escau, cosa que caldrà acreditar prèviament a la inscripció en els registres del Consell.
  
Article 17
  
1. En el Registre de Vinyes s'inscriuran totes aquelles situades a la zona de producció el raïm de les quals puga ser destinat a l'elaboració de vins protegits.
  
2. En la inscripció figurarà:
  
El nom del propietari i, si escau, el del masover, parcer, arrendatari, censatari o qualsevol altre titular de senyoriu útil; el nom de la vinya, llogaret i terme municipal on està situada, parcel·la cadastral, superfície en producció, varietat o varietats de la vinya i totes les dades que calga per classificar-la i localitzar-la.
  
3. Amb la instància d'inscripció s'acompanyarà un plànol o croquis detallat, segons que determine el Consell Regulador, de les parcel·les objecte d'inscripció i l'autorització de plantació expedida per l'organisme competent.
  
4. El Consell Regulador lliurarà als viticultors inscrits una credencial d'aquesta inscripció.
  
Article 18
  
1. En el Registre de Cellers d'Elaboració s'inscriuran tots els que estiguen situats a la zona de producció en els quals es vinifique raïm i most procedent de vinyes inscrites, els vins dels quals puguen optar a la denominació d'origen i complisquen, a més, tots els requisits establits per la legislació vigent.
  
2. En la inscripció figurarà:
  
El nom o la raó social de l'empresa, localitat i zona d'emplaçament, característiques, nombre i capacitat dels envasaments i maquinària, sistema d'elaboració i totes les dades que calga per a la perfecta identificació i catalogació del celler. En cas que l'empresa elaboradora no siga propietària dels locals, es farà constar aquesta circumstància amb la indicació del nom del propietari. S'adjuntarà un plànol o croquis a escala convenient on queden reflectits tots els detalls de construcció i instal·lacions.
  
3. En aquest registre es diferenciaran les instal·lacions que elaboren vi escumós natural.
  
Article 19
  
1. En el Registre de Cellers d'Emmagatzematge s'inscriuran els que estiguen situats a la zona de producció que es dediquen exclusivament a l'emmagatzematge de vins emparats per la denominació d'origen.
  
2. En la inscripció figuraran les dades a què es fa referència en l'article 18.
  
Article 20
  
1. En el Registre de Cellers de Maduració s'inscriuran els que estiguen situats a la zona de maduració i que es dediquen exclusivament a la maduració de vins emparats per la denominació d'origen o amb dret a aquesta. En la inscripció figuraran, a més de les dades a què es fa referència en l'article 18, els referents al nombre de bótes, entre altres.
  
2. Els locals o cellers destinats a la maduració o l'envelliment estaran exempts de trepidacions, amb temperatura constant i fresca durant tot l'any i amb un estat higromètric i ventilació adequats, a més dels altres requisits que es consideren necessaris perquè el vi prenga les característiques privatives d'Utiel-Requena.
  
3. Als cellers inscrits caldrà tenir una existència mínima de 25 hectolitres en procés d'envelliment, i hi haurà els atuells necessaris per a contenir-ne les existències.
  
Article 21
  
En el Registre d'Embotelladors s'inscriuran les indústries que estiguen situades a la zona de producció i maduració i figuren com a embotelladors de vins en el Registre Oficial d'Embotelladors i Envasadors. En la inscripció figuraran, a més de les dades ressenyades en l'article 18, els específics d'aquest tipus d'indústria.
  
Article 22
  
Als cellers inscrits en els diferents registres podrà realitzar-se l'elaboració, emmagatzematge o manipulació de raïm, mostos i vins no emparats per la denominació d'origen Utiel-Requena, sempre que aquestes operacions es realitzen de forma separada de les referides als vins amb dret a aquesta i que es garantisca el control d'aquests processos. Amb aquesta finalitat, el Consell Regulador establirà les mesures de control que considere necessàries.
  
Per això, serà condició indispensable per a la inscripció d'un celler en el registre corresponent que la construcció permeta la perfecta separació dels vins procedents de raïm emparat d'aquells que no gaudisquen d'aquesta circumstància, de manera que queden en tot moment perfectament identificats.
  
Article 23
  
1. Per a la vigència de les inscripcions en els corresponents registres, serà indispensable complir en tot moment amb els requisits que s'imposen en aquest capítol i comunicar al Consell qualsevol variació que afecte les dades subministrades en la inscripció quan aquesta es produïsca.
  
2. El Consell Regulador efectuarà inspeccions periòdiques per comprovar l'efectivitat del que es disposa en el paràgraf anterior. En conseqüència, el Consell Regulador podrà suspendre o anul·lar les inscripcions quan els seus titulars defugen aquestes prescripcions.
  
3. Totes les inscripcions en els diferents registres seran renovades en el termini i la forma que determine el Consell Regulador.
  
CAPÍTOL VII
  
Drets i obligacions
  
Article 24
  
1. Les persones naturals o jurídiques que tinguen inscrits en els registres indicats en l'article 16 les seues vinyes o instal·lacions podran produir raïm amb destinació a l'elaboració de vins emparats o elaborar, emmagatzemar, madurar o embotellar vins que hagen de ser protegits per la denominació.
  
2. Només pot aplicar-se la denominació d'origen Utiel-Requena als vins procedents de cellers inscrits en els registres corresponents que hagen estat produïts i elaborats d'acord amb les regles exigides en aquest reglament i que posseïsquen les condicions enològiques i organolèptiques que han de caracteritzar-los.
  
3. El dret a l'ús de la denominació d'origen Utiel-Requena en propaganda, publicitat, documentació o etiquetes és exclusiu de les firmes inscrites en el registre corresponent.
  
4. Només pel fet de la inscripció en els registres corresponents, les persones naturals o jurídiques inscrites queden obligades al compliment de les disposicions d'aquest reglament i dels acords que, dins de les seues competències, dicten la Conselleria d'Agricultura, Pesca i Alimentació de la Comunitat Valenciana, el Ministeri d'Agricultura, Pesca i Alimentació i el Consell Regulador, com també de satisfer les exaccions que els corresponguen.
  
5. Per a l'exercici de qualsevol dret atorgat en aquest reglament o per poder beneficiar-se dels serveis que preste el Consell Regulador, les persones físiques o jurídiques inscrites hauran d'estar al corrent de totes les obligacions.
  
Article 25
  
1. Es faculta el Consell Regulador perquè autoritze, sempre que això no cause perjudici a la denominació d'origen, l'elaboració de mostos, sangries i vermuts, entre altres, als cellers inscrits en els registres de la denominació d'origen, sempre que aquesta elaboració represente una activitat secundària i que els mostos o vins emprats tinguen en tot moment dret a la denominació d'origen Utiel-Requena. A l'efecte de comercialització, aquests productes no estaran acollits a la denominació d'origen.
  
2. Les persones físiques o jurídiques que tinguen inscrits vinyes o cellers en els registres corresponents, només podran tenir emmagatzemats el seu raïm, els mostos o els vins als terrenys o instal·lacions inscrits i, en cas contrari, perdran el dret a la denominació d'origen.
  
Article 26
  
Els nom amb què figuren inscrites en els registres de cellers i els altres emparats per ells a què es fa referència en l'article anterior, com també les marques, símbols, emblemes, llegendes publicitàries o qualsevol altre tipus de propaganda que s'utilitzen aplicats als vins protegits per la denominació d'origen que regula aquest reglament, no podran ser utilitzats de cap manera, ni tan sols pels mateixos titulars, en la comercialització d'altres vins o begudes derivades de vi, excepte quan el Consell Regulador, a petició de l'interessat, considere que l'aplicació d'aquests noms no pot causar perjudici als vins emparats.
  
Article 27
  
1. La designació i l'etiquetatge dels vins s'haurà d'ajustar al que es disposa en la normativa de la Unió Europea.
  
2. En les etiquetes dels vins embotellats figurarà obligatòriament de forma destacada el nom de la denominació d'origen Utiel-Requena i les dades que, amb caràcter general, es determinen en la legislació aplicable.
  
3. La indicació d'altres termes referents a subzones, varietats, edat, maduració, etcètera, s'ajustaran al que es disposa en aquest reglament i en la legislació vigent.
  
4. Abans de posar en circulació les etiquetes, aquestes hauran de ser autoritzades pel Consell Regulador, a l'efecte que es menciona en aquest reglament. Serà denegada l'aprovació d'aquelles etiquetes que, per qualsevol causa, puguen donar lloc a confusió en el consumidor. També podrà ser anul·lada l'autorització d'una ja concedida anteriorment, quan hagen variat les circumstàncies a què s'al·ludeix en l'etiqueta de la firma propietària.
  
5. Qualsevol que siga el tipus d'envasament en què s'expedisquen els vins per al consum, aniran provistos de marxamos de garantia, etiquetes o contraetiquetes numerades, expedits pel Consell Regulador, que hauran de ser col·locats en el celler mateix, d'acord amb les normes que determine el Consell Regulador i sempre de manera que no permeta una segona utilització.
  
6. Totes les entitats inscrites en el Registre d'Embotelladors estaran obligades a dur un llibre de control de contraetiquetes, el qual serà expedit i diligenciat pel Consell Regulador i on es reflectiran les entrades i eixides de les contraetiquetes expedides i autoritzades pel Consell.
  
7. El Consell Regulador adoptarà i registrarà un emblema com a símbol de la denominació d'origen, que haurà de ser confirmat per la Conselleria d'Agricultura, Pesca i Alimentació.
  
Així mateix, el Consell Regulador podrà fer obligatori que en l'exterior dels cellers inscrits i en lloc destacat figure una placa que al·ludisca a aquesta condició.
  
Article 28
  
Tota expedició de raïm, most o vi emparada per la denominació d'origen Utiel-Requena que circule entre cellers haurà d'anar provista de la documentació d'acompanyament corresponent, establida en la legislació vigent, i se n'haurà de remetre un exemplar al Consell Regulador dins dels set dies següents a l'expedició.
  
Article 29
  
1. L'embotellament de vins emparats per la denominació d'origen Utiel-Requena a territori nacional s'haurà de realitzar en les indústries inscrites en el registre corresponent del Consell Regulador. En cas contrari, el vi perdrà el dret a l'ús de la denominació.
  
2. Els vins emparats per la denominació d'origen Utiel-Requena únicament poden circular i ser expedits pels cellers inscrits o autoritzats, en els tipus de envasament que no perjudiquen la seua qualitat o prestigi i hagen estat aprovats pel Consell Regulador.
  
Article 30
  
1. L'exportació a granel de vins emparats per la denominació d'origen es realitzarà de manera que puga ser controlada pel Consell Regulador.
  
2. Si calguera realitzar el transvasament del vi en el trajecte de cellers d'origen a destinació, el Consell Regulador donarà les normes per a efectuar-lo, a fi que en tot cas quede garantida la puresa del producte, i estendrà l'acta corresponent o la diligència en la documentació que acompanya la mercaderia.
  
3. Per a garantir l'ús adequat de la denominació d'origen dels vins que s'exporten a granel i s'embotellen a l'estranger, el Consell Regulador prendrà les mesures de control que crega pertinents.
  
Article 31
  
1. Les declaracions d'existències, collita i producció es regularan segons normes generals vigents en l'àmbit de la Unió Europea i la pròpia legislació autonòmica. No obstant això:
  
A fi de poder controlar la producció, l'elaboració i les existències, com també les qualitats, tipus i tot allò que calga per a l'acreditació de l'origen i la qualitat dels vins, les persones físiques o jurídiques titulars de les vinyes i els cellers estaran obligades a presentar les declaracions següents:
  
a) Totes les entitats inscrites en el Registre de Vinyes presentaran, una vegada conclosa la recol·lecció i sempre abans del 10 de desembre de cada any, una declaració de la collita obtinguda en cadascuna de les vinyes inscrites, amb la indicació de la destinació del raïm i, en cas de venda, el nom del comprador. Si es produeixen diversos tipus de raïm caldrà declarar-ne la quantitat obtinguda de cadascuna.
  
b) Totes les entitats inscrites en el Registre de Cellers d'Elaboració hauran de declarar, abans del 10 de desembre, la quantitat de productes obtinguts distingint-ne els diversos tipus que elabore. Així mateix, caldrà consignar la procedència del raïm i la destinació dels productes que venga, amb la indicació de comprador i de quantitat.
  
c) Les entitats inscrites en el Registre de Cellers d'Emmagatzematge i Maduració presentaran, durant els 10 primers dies de cada mes, una declaració d'entrades i eixides de productes del mes anterior, amb indicació de la procedència dels vins adquirits. En tot cas, es distingiran els diferents tipus de vi. Les entitats inscrites en el Registre de Cellers de Maduració presentaran per separat la corresponent a aquests vins.
  
d) Tots els cellers inscrits en els registres presentaran, durant la primera quinzena de setembre, una declaració de les existències que posseïsquen el 31 d'agost de vins amb denominació d'origen Utiel-Requena.
  
2. D'acord amb el que s'estableix en la legislació vigent, es realitzaran les declaracions de collites amb finalitat merament estadística i, per tant, no podran facilitar-se ni publicar-se més que en forma numèrica, sense cap referència de caràcter individual. Qualsevol infracció d'aquesta norma per part del personal adscrit al Consell Regulador serà considerada com a falta molt greu.
  
CAPÍTOL VIII
  
Del Consell Regulador
  
Article 32
  
1. El Consell Regulador és un organisme integrat en la Conselleria d'Agricultura, Pesca i Alimentació de la Comunitat Valenciana, amb atribucions decisòries en totes les funcions que se li encomanen en aquest reglament i la resta de legislació aplicable.
  
2. El seu àmbit de competència, sense perjudici del que s'estableix en l'article 33, estarà determinat:
  
a) Territorialment, per la respectiva zona de producció i maduració.
  
b) Per raó dels productes, pels protegits per la denominació d'origen en qualsevol de les fases de producció, elaboració, maduració, emmagatzematge, circulació i comercialització.
  
c) Per raó de les persones, per les inscrites en els diferents registres.
  
3. En cas que la normativa europea d'entitats de certificació de qualitat hi siga d'aplicació, el Consell Regulador, com a organisme certificador de les característiques dels productes protegits, actuarà en el marc dels criteris propis d'aquestes entitats.
  
Article 33
  
1. És missió principal del Consell Regulador aplicar els preceptes d'aquest reglament i vetlar pel compliment, per a la qual cosa exercirà les funcions encomanades en l'article 87 de la Llei 25/1970 i en la resta de la legislació vigent que hi siga d'aplicació.
  
2. Les decisions del Consell Regulador, o del seu president, no posen fi a la via administrativa, i poden ser impugnades per mitjà d'un recurs ordinari davant la Conselleria d'Agricultura, Pesca i Alimentació.
  
3. Són funcions seues:
  
a) Orientar, vigilar i controlar la producció, l'elaboració i la qualitat dels vins de la denominació d'origen.
  
b) Vetlar pel prestigi de la denominació d'origen en el mercat nacional i estranger, i perseguir-ne l'ús indegut.
  
c) Dur els registres de vinyes, de cellers, de producció i de maduració, i els dels seus titulars, com també el control d'entrada i eixides de raïm, mostos i vins, a les instal·lacions d'elaboració i emmagatzematge.
  
d) Elaborar el pressupost anual del Consell i elevar-lo a l'organisme competent per a l'aprovació.
  
e) Promocionar els vins emparats per la denominació d'origen.
  
f) Expedir certificats d'origen, contraetiquetes i altres mitjans de control.
  
g) Fomentar els estudis encaminats a perfeccionar les tècniques de cultiu, la millora de varietats, les tècniques d'elaboració i totes les altres destinades a incrementar la qualitat del producte.
  
h) Actuar amb plena responsabilitat i capacitat jurídica per a obligar-se i comparéixer a judici, i exercir les facultats que hi corresponguen en la missió de representar i defensar els interessos generals d'aquesta denominació d'origen en l'àmbit de les funcions que se li atribueixen en el reglament.
  
i) Col·laborar en la tasca de formació i conservació del Registre Vitivinícola que se li encomane.
  
j) Gestionar la percepció de les exaccions previstes en el reglament, com també la incoació, instrucció i resolució, en els casos que pertoque, dels expedients sancionadors, d'acord amb el que s'estableix en la legislació vigent.
  
k) L'execució i la vigilància de les sancions imposades, i el grau de compliment.
  
Article 34
  
1. El Consell Regulador queda expressament autoritzat per vigilar el moviment de raïm, mostos i vins no protegits per la denominació d'origen que s'elaboren, es comercialitzen o transiten dins de la zona de producció, donarà compte de les incidències d'aquest servei a la Conselleria d'Agricultura, Pesca i Alimentació de la Comunitat Valenciana, i hi remetrà còpies de les actes que es produïsquen, sense perjudici de la intervenció dels organismes competents en aquesta vigilància.
  
2. El Consell Regulador estarà facultat per a l'establiment d'acords col·lectius interprofessionals entre viticultors i cellerers inscrits en els seus registres.
  
Article 35
  
1. El Consell Regulador estarà constituït per:
  
a) Un president, designat per la Conselleria d'Agricultura, Pesca i Alimentació de la Generalitat Valenciana a proposta del Consell Regulador.
  
b) Un vicepresident (vocal electe), designat per la Conselleria d'Agricultura, Pesca i Alimentació de la Comunitat Valenciana, a proposta del Consell Regulador.
  
c) Un vocal en representació de la Conselleria d'Ocupació, Indústria i Comerç, designat per aquesta.
  
d) Set vocals en representació del sector vitícola, titulars de vinyes inscrites en el Registre de Vinyes del Consell Regulador.
  
e) Set vocals en representació dels sectors vinícola i exportador.
  
f) Dos vocals en representació de la Conselleria d'Agricultura, Pesca i Alimentació, amb coneixements especials en viticultura i enologia, designats per aquesta.
  
2. La designació de vocals del Consell Regulador es realitzarà d'acord amb el Reial Decret 2.004/1979, de 13 de juliol (Boletín Oficial del Estado, de 23 d'agost de 1979).
  
3. Per cada un dels càrrecs de vocals del Consell Regulador es designarà un suplent, elegit de la mateixa manera que el titular.
  
4. L'elecció es regirà per principis democràtics. El sistema d'elecció s'establirà per norma de règim intern del Consell Regulador, en el marc de la convocatòria electoral disposada per la Conselleria d'Agricultura, Pesca i Alimentació.
  
5. Els càrrecs de vocals seran renovats cada quatre anys, i podran ser reelegits.
  
6. En cas de cessament d'un vocal per qualsevol causa es procedirà a designar un substitut de la forma establida.
  
7. El termini per a la presa de possessió dels vocals serà, com a màxim, d'un mes comptador des de la data de la designació.
  
8. Causarà baixa el vocal que, durant el període de vigència del seu càrrec, siga sancionat per una infracció greu en les matèries que regula aquest reglament, personalment o la firma a què pertanya. Igualment, causarà baixa a petició pròpia o de l'organisme que el va elegir o per absència injustificada a tres sessions consecutives o a 10 alternes, o per causar baixa en els registres de la denominació d'origen.
  
Article 36
  
1. Les persones elegides de la manera que es determina en l'article anterior hauran d'estar vinculades als sectors que representen, directament o per ser directius de societats que es dediquen a les activitats que han de representar. No obstant això, una mateixa persona natural o jurídica inscrita en diferents registres no podrà tenir en el Consell representació doble, una en el sector vitícola i una altra en els sectors vinícola o exportador, ni directament ni a través de firmes filials o socis d'aquesta.
  
2. El president del Consell Regulador rebutjarà les propostes de nomenament que corresponguen a persones les activitats de les quals no s'ajusten al sector que han de representar i, en aquest cas, es procedirà a una nova designació de la forma establida.
  
Article 37
  
1. Correspon al president:
  
- Representar el Consell Regulador. Aquesta representació podrà delegar-la de manera expressa en els casos que calga.
  
- Fer complir les disposicions legals i reglamentàries.
  
- Administrar els ingressos i fons del Consell Regulador i ordenar els pagaments.
  
- Convocar i presidir les sessions del Consell, assenyalar l'ordre del dia, sotmetre a la decisió del Consell els assumptes de la seua competència i executar els acords presos.
  
- Organitzar el règim interior del Consell.
  
- Contractar, suspendre o renovar el personal del Consell Regulador, amb l'acord previ d'aquest.
  
- Organitzar i dirigir els serveis.
  
- Informar els organismes superiors de les incidències que en la producció i el mercat es produïsquen.
  
- Remetre a la Conselleria d'Agricultura, Pesca i Alimentació de la Comunitat Valenciana els acords que, per a compliment general, acorde el Consell en virtut de les atribucions que li confereix aquest reglament, i els que, per la seua importància, considere que han de ser coneguts per la Conselleria.
  
- Elaborar informes verbals o escrits al Consell per al seu estudi i aprovació, per a la qual cosa disposarà dels informes complementaris d'assessors que trobe pertinents.
  
- Les altres funcions que el Consell acorde o que li encomane la Conselleria d'Agricultura, Pesca i Alimentació de la Comunitat Valenciana i el Ministeri d'Agricultura, Pesca i Alimentació.
  
2. La durada del mandat del president serà de quatre anys, i podrà ser reelegit.
  
3. El president cessarà: en expirar el termini del seu mandat, a petició pròpia, una vegada acceptada la seua dimissió, o per decisió de la Conselleria d'Agricultura, Pesca i Alimentació, amb la incoació i resolució prèvia de l'expedient corresponent.
  
4. En cas de cessament o defunció, el Consell Regulador, en el termini d'un mes, proposarà a la Conselleria d'Agricultura, Pesca i Alimentació de la Comunitat Valenciana la designació d'un nou president, d'acord amb l'article 35.1.a, el mandat del qual serà només pel temps que li restava al president anterior.
  
5. Les sessions del Consell Regulador en les quals s'estudie la proposta de nou president seran presidides pel funcionari de la Conselleria d'Agricultura, Pesca i Alimentació de la Comunitat Autònoma Valenciana que designe aquest organisme.
  
Article 38
  
1. El Consell es reunirà quan siga convocat pel president, per pròpia iniciativa o a petició de la meitat dels vocals, i serà obligatori celebrar una sessió, com a mínim, una vegada al trimestre.
  
2. Les sessions del Consell Regulador es convocaran amb quatre dies d'antelació com a mínim, i la citació anirà acompanyada de l'ordre del dia per a la reunió, prèviament assenyalat. En cas de necessitat, quan així ho requerirà la urgència de l'assumpte a criteri del president, se citarà els vocals per telegrama, fax o altre mitjà tècnic que en deixe constància de la recepció, amb 24 hores d'anticipació com a mínim. En tot cas, el Consell quedarà vàlidament constituït quan estiga present la totalitat dels seus membres i així ho acorden per unanimitat.
  
3. Quan un titular no puga assistir-hi ho notificarà al Consell Regulador i al seu suplent perquè el substituïsca.
  
4. Els acords del Consell Regulador es prendran per majoria de membres presents, i per a la validesa d'aquests caldrà que estiguen presents més de la meitat dels que componen el Consell. El president tindrà vot de qualitat.
  
5. Per a resoldre qüestions de tràmit, o en els casos en què es considere necessari, podrà constituir-se una comissió permanent que estarà formada pel president i dos vocals titulars, un del sector viticultor i l'altre del sector vinicultor o exportador, designats pel ple de l'organisme. En la sessió en què s'acorde la constitució d'aquesta comissió permanent s'acordaran també les missions específiques de la seua competència i les funcions que exercirà.
  
6. El Ple del Consell podrà establir les comissions que considere oportunes per resoldre assumptes concrets de la seua especialitat.
  
7. Totes les resolucions que prenguen les comissions seran comunicades al Ple del Consell Regulador.
  
Article 39
  
1. Per al compliment de les seues finalitats, el Consell Regulador disposarà del personal necessari d'acord amb les plantilles aprovades pel Consell Regulador, les quals figuraran dotades en el pressupost d'aquest.
  
2. El Consell tindrà un secretari, designat pel mateix Consell a proposta del president, del que directament dependrà i que tindrà com a comeses específiques les següents:
  
a) Preparar els treballs del Ple i les comissions del Consell i tramitar l'execució dels seus acords.
  
b) Elaborar informes per al Consell.
  
c) Assistir a les sessions amb veu, però sense vot, cursar les convocatòries, estendre les actes, custodiar els llibres i documents del Consell i expedir les certificacions.
  
d) Els assumptes referents al règim interior de l'organisme, tant de personal com administratiu.
  
e) Les funcions que el president li encomane relacionades amb la preparació i instrumentació dels assumptes de la competència del Consell.
  
3. Per a les funcions tècniques que té encomanades el Consell disposarà dels serveis tècnics necessaris, la direcció dels quals recaurà en un tècnic competent.
  
4. Per als serveis de control i vigilància disposarà d'inspectors propis. Aquests inspectors seran designats pel Consell Regulador i habilitats per la Conselleria d'Agricultura, Pesca i Alimentació, amb les atribucions inspectores següents:
  
a) Sobre les vinyes ubicades a la zona de producció.
  
b) Sobre els cellers situats a les zones de producció i maduració.
  
c) Sobre el raïm, els mostos i els vins a les zones de producció i maduració.
  
5. El Consell Regulador podrà contractar, per efectuar treballs urgents, el personal necessari sempre que tinga aprovada en el pressupost dotació per a aquest concepte.
  
6. A tot el personal del Consell, tant de caràcter fix com eventual, li serà d'aplicació la legislació laboral.
  
Article 40
  
1. El Consell establirà un comité de qualificació de vins, format per tres experts com a mínim i un delegat del president del Consell, que tindrà com a comesa informar sobre la qualitat dels vins destinats al mercat, tant nacional com estranger; aquest comité podrà disposar dels assessoraments tècnics que crega necessaris.
  
2. El president del Consell, a la vista dels informes del comité, resoldrà allò que procedisca i, si s'escau, la desqualificació del vi de la forma establida en l'article 14. La resolució del president del Consell, en cas de desqualificació, tindrà caràcter provisional durant els 10 dies següents. Si, en aquest termini, l'interessat sol·licita la revisió de la resolució, aquesta haurà de passar al Ple del Consell Regulador per resoldre allò que siga procedent. Si en aquest termini no se sol·licita la revisió, la resolució del president es considerarà ferma.
  
3. El Consell Regulador dictarà les normes per a la constitució del comité de qualificació.
  
Article 41
  
1. El finançament de les obligacions del Consell s'efectuarà amb els recursos següents:
  
1.1 Amb el producte de les exaccions parafiscals que es fixen en els articles 90 i 91 de la Llei 25/1970, a les quals s'aplicaran els tipus següents:
  
a) El 0,3% de l'exacció sobre plantacions.
  
b) L'1% a l'exacció sobre productes emparats.
  
c) La taxa que corresponga per expedició de certificats o visat de factures i allò que determine el Consell sobre els marxamos o contraetiquetes.
  
Els subjectes passius de cadascuna de les exaccions són: de la a), els titulars de les plantacions inscrites; de la b), els titulars dels cellers inscrits que expedisquen vi al mercat; i de la c), els titulars de cellers inscrits que sol·liciten certificats, visats de factures, o que adquirisquen marxamos o contraetiquetes.
  
1.2. Les subvencions, llegats i donatius que reben.
  
1.3. Les quantitats que pogueren percebre's en concepte d'indemnitzacions per danys i perjudicis produïts al Consell o als interessos que representa.
  
1.4. Els béns que constitueixen el seu patrimoni i els productes o vendes d'aquest.
  
2. La Conselleria d'Agricultura, Pesca i Alimentació de la Generalitat Valenciana podrà variar els tipus impositius fixats en aquest article, a proposta del Consell Regulador, quan les necessitats pressupostàries del Consell així ho exigisquen.
  
3. La gestió dels ingressos i les despeses que figuren en els pressupostos correspon al Consell Regulador.
  
4. En els casos de falta de pagament d'aquestes exaccions s'aplicarà la via de constrenyiment. En el supòsit de falta de pagament definitiva, es produirà la baixa en els registres corresponents.
  
5. La fiscalització de les operacions econòmiques del Consell Regulador i de la comptabilitat se sotmetran a allò que es disposa en la Llei d'Hisenda Pública de la Generalitat Valenciana, i també en les normes que establirà la Intervenció General de la Conselleria d'Administració Pública, Economia i Hisenda, en ús de les seues competències.
  
Article 42
  
Els acords del Consell Regulador que no tinguen caràcter particular i afecten una pluralitat de subjectes es notificaran per mitjà de circulars exposades a les oficines del Consell. L'exposició d'aquestes circulars s'anunciarà en el Diari Oficial de la Generalitat Valenciana.
  
El Consell Regulador podrà remetre aquestes circulars a altres entitats interessades.
  
CAPÍTOL IX
  
De les infraccions, sancions i procediments
  
Article 43
  
Totes les actuacions que calga desenvolupar en matèria d'expedients sancionadors s'ajustaran a les normes d'aquest reglament, a les de la Llei 25/1970, de 2 de desembre, en tot allò vigent, i a les de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
De manera supletòria, es podrà aplicar el reglament del procediment per a l'exercici de la potestat sancionadora, aprovat pel Reial Decret 1.398/1993, de 4 d'agost.
  
Article 44
  
Les infraccions del que es disposa en aquest reglament i dels acords del Consell Regulador es classifiquen en lleus, greus i molt greus, i se sancionaran amb advertiment, multa, decomís de la mercaderia, suspensió temporal en l'ús de la denominació d'origen o baixa en el registre o els registres d'aquesta, d'acord amb el que s'expressa en els articles següents, sense perjudici de l'aplicació del règim establit en el capítol V de la Llei de la Generalitat Valenciana 12/1994, de 28 de desembre, desplegat pel Decret 153/1996, de 30 d'agost, del Govern Valencià, sobre infraccions, procediment i competència sancionadora en matèria de defensa de la qualitat agroalimentària.
  
Article 45
  
1. La incoació i la instrucció dels expedients sancionadors correspondrà al Consell Regulador quan l'infractor estiga inscrit en algun dels seus registres i la infracció figure en l'article 47. En tot cas, la resolució de l'expedient es comunicarà al Servei de Control de Qualitat de la Conselleria d'Agricultura, Pesca i Alimentació.
  
2. En els expedients de caràcter sancionador incoats pel Consell Regulador ha d'actuar com a instructor una persona amb la qualificació adequada que no siga vocal del Consell Regulador, designada per aquest.
  
3. La resolució dels expedients incoats pel Consell Regulador correspondrà al mateix Consell quan la sanció no supere les 500.000 pessetes. Si les supera, elevarà la proposta a la Conselleria d'Agricultura, Pesca i Alimentació de la Generalitat Valenciana. En tot cas, la resolució dels expedients es comunicarà al Servei de Control de Qualitat de la Conselleria d'Agricultura, Pesca i Alimentació.
  
Article 46
  
1. El procediment sancionador podrà iniciar-se en virtut de les actes esteses pel servei habilitat d'inspectors, per comunicació d'alguna autoritat o òrgan administratiu o per denúncia formulada pels particulars sobre algun fet o conducta que puga constituir una infracció.
  
2. Les actes d'inspecció s'estendran per triplicat i seran subscrites per l'inspector i pel propietari o representant de la finca, l'establiment o el magatzem, o per l'encarregat de la custòdia de la mercaderia, en poder del qual quedarà una còpia de l'acta. Ambdós firmants podran consignar en l'acta les dades o manifestacions que consideren convenients per a l'estimació dels fets que s'hi consignen, i també totes les incidències que ocórreguen en l'acte de la inspecció o d'aixecament de l'acta. Les circumstàncies que l'inspector consigne en l'acta es consideraran fets provats, llevat que l'altra part demostre el contrari. Si l'interessat en la inspecció es negara a firmar l'acta, l'inspector ho consignarà així i procurarà la firma d'algun agent de l'autoritat o testimoni.
  
3. En cas que l'inspector, el propietari de la mercaderia o el representant d'aquesta ho crega convenient, es prendran mostres del producte objecte de la inspecció. Cada mostra es prendrà per triplicat i en quantitat suficient per a l'examen i l'anàlisi, es precintaran i s'etiquetaran, i en quedarà una en poder del propietari o representant.
  
4. Quan l'inspector que estenga l'acta ho considere necessari, podrà disposar que la mercaderia quede retinguda fins que l'instructor de l'expedient dispose allò pertinent, sempre dins del termini de 45 dies hàbils a partir de la data d'aixecament de l'acta d'inspecció. Les mercaderies retingudes es consideraran en dipòsit i no podran, per tant, ser traslladades, manipulades, oferides en venda o venudes. En cas que es considere procedent, podran ser precintades.
  
5. En l'exercici de la seua funció, els inspectors podran accedir directament a la documentació industrial, mercantil i comptable de l'establiment que inspeccionen quan ho consideren necessari en el curs de les actuacions. En tot cas, aquesta documentació obtinguda tindrà caràcter confidencial.
  
6. Els inspectors estan obligats de manera estricta a complir el secret professional. L'incompliment d'aquest deure serà sancionat d'acord amb els preceptes del reglament del règim disciplinari corresponent.
  
7. D'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Consell Regulador o l'autoritat superior, si s'escau, podran sol·licitar informes a les persones que calga per aclarir o complementar els punts continguts en les actes esteses pels inspectors i com a diligència prèvia a la possible incoació de l'expedient.
  
Article 47. Tipificació de les infraccions
  
1. Infraccions lleus:
  
a) Falsejar o ometre, en les declaracions per a la inscripció en els diferents registres, les dades i els comprovants que calguen en cada cas, sempre que no siguen determinants per a la inscripció.
  
b) No comunicar immediatament al Consell Regulador qualsevol variació que afecte les dades subministrades en el moment de la inscripció en els registres dins del termini d'un mes des que aquesta variació s'haja produït.
  
c) L'incompliment per omissió o falsedat del que s'estableix en aquest reglament en relació amb les declaracions de collita i d'existència de productes.
  
d) L'incompliment del precepte de presentació d'un exemplar del document d'acompanyament davant el Consell Regulador.
  
2. Infraccions greus:
  
a) L'existència de mostos o vins protegits a cellers inscrits sense la preceptiva documentació que n'empare l'origen o la tinença en celler de documentació que acredite unes existències de mostos o vins protegits per la denominació d'origen sense la contrapartida de la presència física d'aquests productes.
  
b) L'ús d'etiquetes no autoritzades pel Consell Regulador.
  
c) L'expedició, la circulació o la comercialització de vins amb denominació d'origen desprovistos dels marxamos o contraetiquetes numerades, o sense el mitjà de control establit pel Consell Regulador.
  
d) L'expedició, la circulació o la comercialització de vins emparats en tipus d'envasaments no aprovats pel Consell Regulador.
  
e) Falsejar o ometre en les declaracions per a la inscripció en els diferents registres les dades i els comprovants que calguen, sempre que siguen determinants per a la inscripció.
  
3. Infraccions molt greus:
  
a) La tinença indeguda, la negociació o la utilització dels documents, marxamos, contraetiquetes, segells, etcètera, propis del Consell Regulador de la Denominació d'Origen.
  
b) La falta de pagament de les exaccions parafiscals a què es fa referència en l'article 41 d'aquest reglament per part dels subjectes passius de cadascuna d'aquestes exaccions.
  
Article 48
  
Quan concórreguen dues o més infraccions imputables a un subjecte, de les quals una siga mitjà necessari per a cometre l'altra, s'imposarà la sanció corresponent a la infracció més greu en el límit màxim.
  
Article 49
  
1. Les infraccions se sancionaran d'acord amb l'escala següent:
  
a) Infraccions lleus, amb advertiment o multa fins 100.000 pessetes.
  
b) Infraccions greus, amb multa des de 100.001 pessetes fins 1.000.000 pessetes.
  
c) Infraccions molt greus, amb multa des d'1.000.001 pessetes fins 743.717.002 pessetes.
  
2. La quantia de les sancions es graduarà d'acord amb els criteris següents: el volum de vendes de l'entitat, la quantia del benefici obtingut, l'efecte que la infracció haja produït sobre els preus, la reincidència i la mala fe.
  
3. Les infraccions greus o molt greus podran sancionar-se amb les quanties econòmiques de l'escala immediatament inferior quan, en els últims cinc anys, no s'haja sancionat la persona física o jurídica objecte de l'expedient per una infracció similar en fet i gravetat. En el cas d'infraccions lleus, quan concórreguen les mateixes circumstàncies, se sancionarà amb advertiment.
  
4. En els casos d'infraccions greus o molt greus, a més de les sancions establides podrà aplicar-se a l'infractor la suspensió temporal d'ús de la denominació d'origen o la baixa en els registres d'aquesta. La suspensió temporal del dret a l'ús de la denominació d'origen comportarà la suspensió del dret a certificats d'origen, marxamos, contraetiquetes i la resta de documentació. La baixa suposarà l'exclusió de l'infractor dels registres del Consell Regulador i, com a conseqüència, la pèrdua dels drets inherents a la denominació d'origen.
  
Article 50
  
1. Serà responsable de les infraccions en productes envasats la firma o raó social el nom de la qual figure en l'etiqueta. Sobre les que s'hagen comés en productes a granel, el tenidor d'aquests, llevat que es prove que la responsabilitat correspon a un tenidor anterior. De les que es deriven del transport de mercaderies, recaurà la responsabilitat sobre les persones que determine sobre això el codi de comerç vigent i les disposicions complementàries.
  
2. En el cas de desaparició, canvi o qualsevol manipulació efectuada sobre la mercaderia retinguda, intervinguda o decomissada, caldrà ajustar-se al que es disposa en el Codi Penal.
  
Article 51
  
1. En tots els casos en què la resolució de l'expedient siga amb sanció, l'infractor haurà de pagar les despeses originades per la presa i l'anàlisi de mostres o pel reconeixement que s'haguera realitzat i les altres despeses que ocasione la tramitació i resolució de l'expedient, d'acord amb la legislació vigent.
  
2. Les multes s'hauran de pagar dins del termini de 15 dies hàbils immediats al de la notificació, i les despeses a què es fa referència en l'apartat anterior en metàl·lic, dins del mateix termini. En cas de no efectuar-se en el termini indicat, es procedirà al cobrament per la via de constrenyiment.
  
Article 52
  
Les infraccions prescriuen en els terminis següents:
  
a) Les infraccions lleus, als sis mesos d'haver estat comeses.
  
b) Les infraccions greus, als dos anys d'haver estat comeses.
  
c) Les infraccions molt greus, als tres anys d'haver estat comeses.
  
DISPOSICIÓ TRANSITÒRIA


Còpia Permalink ELI